ตลาดหุ้นเอเชียเขียวยกแผง ขานรับวอลล์สตรีทวิ่งทะลุนิวไฮต่อเนื่อง
ตลาดหุ้นเอเชียปรับตัวขึ้นเช้านี้ ขานรับวอลล์สตรีททำนิวไฮต่อเนื่องเป็นวันที่ 3
5 ม.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับแรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นทะลุแนว 25,000 จุดเป็นครั้งแรกเมื่อคืน ขณะที่ดัชนีหลักทั้ง 3 ดัชนีต่างก็ปิดทำนิวไฮติดต่อกันเป็นวันที่ 3 เริ่มต้นจากดัชนีดาวโจนส์   ปิดปรับตัวเพิ่มขึ้น  0.61 %  ทะลุแนว 25,000 จุดเป็นครั้งแรก / ดัชนี S&amp;P500  ปิดปรับตัวเพิ่มขึ้น  0.40 % และดัชนี Nasdaq ปิดปรับตัวเพิ่มขึ้น  0.18 % 
ทั้งนี้นักลงทุนมีมุมมองที่เป็นบวกต่อแนวโน้มเศรษฐกิจของสหรัฐ หลังจากออโตเมติก ดาต้า โพรเซสซิ่ง อิงค์ (ADP) เปิดเผยว่า ตัวเลขจ้างงานภาคเอกชนของสหรัฐพุ่งขึ้นเกินคาดในเดือนธ.ค.
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,643.00 จุด เพิ่มขึ้น 136.67 จุด, +0.58% ดัชนี SSE Composite ตลาดหุ้นจีนเปิดวันนี้ที่ 3,386.46 จุด เพิ่มขึ้น 0.75 จุด, +0.02% ดัชนี HSI ตลาดหุ้นฮ่องกงเปิดวันนี้ที่ 30,893.86 จุด เพิ่มขึ้น 157.38 จุด, +0.51% ดัชนี TAIEX ตลาดหุ้นไต้หวันเปิดวันนี้ที่ 10,856.92 จุด เพิ่มขึ้น 8.29 จุด, +0.08% ดัชนี KOSPI ตลาดหุ้นเกาหลีใต้เปิดวันนี้ที่ 2,476.85 จุด เพิ่มขึ้น 10.39 จุด, +0.42% ดัชนี FTSE STI ตลาดหุ้นสิงคโปร์เปิดวันนี้ที่ 3,502.34 จุด เพิ่มขึ้น 1.18 จุด, +0.03% ดัชนี FBMKLCI ตลาดหุ้นมาเลเซียเปิดวันนี้ที่ 1,804.79 จุด เพิ่มขึ้น 1.34 จุด, +0.07%
ด้าน ADP และมูดี้ส์ อนาลิติกส์ เปิดเผยว่า การจ้างงานของภาคเอกชนสหรัฐพุ่งขึ้น 250,000 ตำแหน่งในเดือนธ.ค. สูงกว่าที่นักวิเคราะห์คาดการณ์ที่ระดับ 190,000 ตำแหน่ง และสูงกว่าระดับ 185,000 ตำแหน่งในเดือนพ.ย.
ทั้งนี้ ตัวเลขจ้างงานของภาคเอกชนสหรัฐในเดือนธ.ค.ถือเป็นระดับสูงสุดนับตั้งแต่เดือนมี.ค. และเมื่อพิจารณาทั้งปี 2560 ภาคเอกชนจ้างงานรวม 2.54 ล้านตำแหน่ง เฉลี่ยเดือนละ 212,000 ตำแหน่ง
ขณะที่ นักลงทุนยังจับตากระทรวงแรงงานสหรัฐซึ่งมีกำหนดเปิดเผยตัวเลขจ้างงานนอกภาคเกษตรประจำเดือนธ.ค.ในวันนี้ ขณะที่นักวิเคราะห์คาดการณ์ว่า ตัวเลขจ้างงานจะเพิ่มขึ้นราว 190,000 ตำแหน่งในเดือนธ.ค. หลังจากที่เพิ่มขึ้น 228,000 ตำแหน่งในเดือนพ.ย. และคาดว่าอัตราว่างงานจะทรงตัวที่ระดับ 4.1%
สำหรับข้อมูลเศรษฐกิจด้านอื่นๆของสหรัฐที่จะมีการเปิดเผยในวันนี้ ได้แก่  ดุลการค้าเดือนพ.ย., ยอดสั่งซื้อภาคโรงงานเดือนพ.ย. และดัชนีภาคบริการเดือนธ.ค.จากสถาบันจัดการด้านอุปทานของสหรัฐ (ISM)